b'\n_START_ARTICLE_\nPittsburgh Locomotive & Car Works\n_START_PARAGRAPH_\nPittsburgh Locomotive & Car Works var en amerikansk lokomotivfabrikk i Pittsburgh, Pennsylvania som ble grunnlagt i 1865 av Andrew Carnegie. I 1901 ble Pittsburgh-fabrikken med i en stor-fusjon sammen med 7 andre lokomotivfabrikker og dannet American Locomotive Company (Alco). I 1919 ble fabrikken stengt og nedlagt etter at totalt 2\xc2\xa0600 lokomotiver var blitt bygd - hvorav over 2\xc2\xa0100 ble bygd f\xc3\xb8r Alco-fusjonen 1901. Produktspekteret omfattet alt fra sm\xc3\xa5 industrilokomotiver til noen av datidens tyngste og st\xc3\xb8rste damplokomotiver. Selv om firmanavnet kunne tyde p\xc3\xa5 det (\xc2\xabCar\xc2\xbb), var ikke jernbanevogner noen viktig del av selskapets virksomhet. De aller fleste lokomotivene ble levert til kunder til i USA, men mange ble eksportert - blant annet til Canada, Japan og S\xc3\xb8r- og Mellom-Amerika. P\xc3\xa5 det meste hadde fabrikken over 1\xc2\xa0500 ansatte.\n_START_SECTION_\nBakgrunn\n_START_PARAGRAPH_\nUnder den amerikanske borgerkrigen var ettersp\xc3\xb8rselen etter jernbanemateriell stort, og Andrew Carnegie startet Superior Rail Mill and Blast Furnaces for \xc3\xa5 produsere jernbaneskinner. Jernverket l\xc3\xa5 ved elven Ohio i Allegheny City utenfor Pittsburgh. Han etablerte ogs\xc3\xa5 to jernverk i Strip District et par kilometer lenger \xc3\xb8st. Ettersp\xc3\xb8rselen etter lokomotiver var stor under borgerkrigen, og Carnegie bestemte seg for \xc3\xa5 etablere en lokomotivfabrikk ogs\xc3\xa5.\n_START_SECTION_\nAlco-Pittsburgh Works\n_START_PARAGRAPH_\nFabrikken i Pittsburgh fortsatte \xc3\xa5 bygge lokomotiver under navnet Alco-Pittsburgh Works. I 1909 ble Walter P. Chrysler ansatt som fabrikksjef. Alco-Pittsburgh foretok en snu-operasjon under Chryslers ledelse, og var en l\xc3\xb8nnsom og veldrevet fabrikk da han sluttet i 1912. Under f\xc3\xb8rste verdenskrig mellom 1917 og 1920 ble alle jernbaneselskapene underlagt statlig kontroll gjennom United States Railroad Administration (USRA). Bygging av nye lokomotiver m\xc3\xa5tte godkjennes av USRA som ogs\xc3\xa5 kunne bestemme hvilken fabrikk som skulle f\xc3\xa5 oppdraget. I mars 1919 besluttet Alco \xc3\xa5 legge ned fabrikken i Pittsburgh._NEWLINE_Bygningene p\xc3\xa5 fabrikksomr\xc3\xa5det ble st\xc3\xa5ende, og ble p\xc3\xa5 1920-tallet kj\xc3\xb8pt av energiselskapet Duquesne Light Company. Bygningene ble brukt til lager og kontor frem til sommeren 2009. I 2010 fikk selskapet rivings-tillatelse, og i 2010 ble de siste bygningene brukt av Pittsburgh Locomotive & Car Works revet. I dag benyttes omr\xc3\xa5det til parkeringsplass og til lagringsplass.'